FI Euroopan unionin virallinen lehti CE 33/158

(2004/C 33 E/155)

KIRJALLINEN KYSYMYS E-1721/03

esittäjä(t): Erik Meijer (GUE/NGL) komissiolle

(23. toukokuuta 2003)

Aihe: Kansainvälisten junalippujen ostaminen Kreikkaan mahdotonta: muiden jäsenvaltioiden rautatieyhtiöt eivät myy kyseisiä lippuja

1. Suorat junayhteydet Saksasta ja Itävallasta Kreikkaan katkesivat entisen Jugoslavian liittotasavallan alueella käytyjen sotien aikana. Tietääkö komissio, että kyseiset junayhteydet toimivat jälleen, mutta istuma- tai makuupaikkoja on mahdotonta varata muista maista käsin? Näin ollen on pysähdyttävä varaamaan paikat Ljubljanassa tai Belgradissa.

2. Tietääkö komissio, että suorat junayhteydet Ateenan ja Thessalonikin välille on palautettu, mutta on mahdotonta ostaa junalippuja kyseisiin kohteisiin muista EU:n jäsenvaltioista, sillä tietoja ei löydy niiden rautatieyhtiöiden tietokoneilta?

3. Tietääkö komissio, että Pohjois-Kreikassa sijaitsevaan Thessalonikin kaupunkiin on vaikeaa päästä maitse, kun tavallisia kansainvälisiä junalippuja ei ulkomailta myydä? Toisin kuin Ateenaan Thessalonikiin ei myöskään pääse lautalla Italiasta.

4. Onko maiden välillä kulkevan julkisen liikenteen käyttömahdollisuuksien kaventaminen EU:n jäsenvaltioiden välisen yhdentymiskehityksen mukaista? Onko hyväksyttävää asettaa Kreikka poikkeuksellisen kielteiseen tilanteeseen saattamalla sen yhteydet riippuvaisiksi lento- ja meriliikenteestä?

5. Voisiko komissio edistää sitä, että kansainvälisiä junalippuja Kreikkaan alettaisiin jälleen myydä muista jäsenvaltioista käsin?

6. Onko komissio valmis edistämään sitä, että EU:n alueella ainakin suurimpien kaupunkien kuten jäsenvaltioiden pääkaupunkien tai toiseksi suurimpien kaupunkien — joissa on raideliikenteen solmukohta rajan ylityksen jälkeen — välisille junamatkoille myytäisiin edelleen tai alettaisiin uudestaan myydä junalippuja muista jäsenvaltioista käsin?

Loyola de Palacion komission puolesta antama vastaus

(9. heinäkuuta 2003)

Komissio ei ole ollut tietoinen tarkoista olosuhteista, joiden vallitessa Saksan ja Kreikan väliset junayhteydet käynnistyivät uudelleen entisen Jugoslavian konfliktin jälkeen.

Komissio ei ole myöskään ollut tietoinen siitä, että jotkut Kreikan määräasemat eivät enää löytyneet Euroopan rautatieyhtiöiden käyttämästä tietokonevarausjärjestelmästä. Saksan rautatieyhtiö Deutsche Bahnin kotisivuilta (1) kuitenkin löytyy aikataulutiedot esimerkiksi Münchenin ja Ateenan väliselle rautatieyhteydelle. Sieltä ei löydy tietoja matkan hinnasta tai ehdoista, mikä valitettavasti pätee moniin kansainvälisiin rautatieyhteyksiin. On kuitenkin todettava, että junalippujen markkinointiin ja myyntiin liittyvät ehdot kuuluvat rautatieyhtiöiden hallinnon riippumattomuuden piiriin, kuten direktiivissä 91/440/ETY (2) on säädetty, elleivät asetuksen (ETY) 1191/69 (3) ehtojen mukaan säädetyissä julkisen palvelun velvoitteissa tai sopimuksissa toisin määrätä.

Lisäksi komissio on ilmoittanut vuotta 2003 koskevassa työohjelmassaan antavansa ehdotuksen asetukseksi matkustajien oikeuksista ja velvollisuuksista kansainvälisessä junaliikenteessä. Tällä asetuksella tullaan puuttumaan mm. kuluttajille ennen matkaa annettaviin tietoihin, joita ovat säännöllisten kansainvälisten rautatieyhteyksien aikataulut, hinnat ja matkustusehdot. Tämä oli yksi niistä asioista, jotka mainittiin komission yksiköiden vuonna 2002 laatimassa neuvotteluasiakirjassa, jolla pyrittiin saamaan kattava yleiskuva matkustajien oikeuksiin ja velvollisuuksiin kansainvälisessä junaliikenteessä (4) liittyvistä ongelmista. Tämä asetusehdotus tuleekin sisältämään vaatimuksen, että tietokonevarausjärjestelmät (Computerised Reservations Systems) omistajasta riippumatta sisällyttävät tietokantaansa, pyynnöstä ja yhdenvertaisin ehdoin, tiedot muiden rautatieyhtiöiden palveluista. Lisäksi suurten asemien välisiä matkustajapalveluita tarjoavat rautatieyhtiöt velvoitetaan tekemään yhteistyötä, jotta matkustajat saavat läpikulkulippunsa yhdellä kuljetussopimuksella. Nämä ehdot riippuvat kuitenkin myös siitä, miten matkustajaliikenteen tietojärjestelmät saadaan teknisesti sovitettua yhteen, mitä on ennakoitu direktiivissä 2001/16/EY (5).

Lopuksi komissio haluaa viitata kansainvälisen rautatieliiton (UIC) aloitteeseen kehittää tietojärjestelmä, joka sisältää tiedot kaikista sen jäsenten tarjoamista rautatiepalveluista. Liiton mukaan tämä järjestelmä (Merits) on otettu käyttöön vuonna 2003. Lisäksi UIC on alkanut kehittää varaus- ja lipunkirjoitus-järjestelmää (Prifis). Komissio tulee seuraamaan huolella tämän tietokonevarausjärjestelmän käyttöönottoa ennen kaikkea varmistaakseen, että kaikkien rautatiepalveluiden tiedot ovat saatavilla sen kautta ja että se vastaa unionin kilpailusäännöksiä.

(1) Ks. http://www.bahn.de.

(2) Direktiivi 91/440/ETY, annettu 29. heinäkuuta 1991, yhteisön rautateiden kehittämisestä (EYVL L 237, 24.8.1991. Direktiivi sellaisena kuin se on muutettuna parlamentin ja neuvoston direktiivillä 2001/12/EY, annettu 26. helmikuuta 2001 (EYVL L 75, 15.3.2001).

(3) Neuvoston asetus (ETY) N:o 1191/69, annettu 26. kesäkuuta 1969, julkisten palvelujen käsitteeseen rautatie-, maantie- ja sisävesiliikenteessä olennaisesti kuuluvia velvoitteita koskevista jäsenvaltioiden toimenpiteistä (EYVL L 156, 28.6.1969). Asetus sellaisena kuin se on muutettuna neuvoston asetuksella (ETY) N:o 1893/91, annettu 20. kesäkuuta 1991 (EYVL L 169, 29.6.1991).

(4) Koko teksti englanniksi on osoitteessa: http://europa.eu.int/comm/transport/rail/passenger/doc/cd-en.pdf.

(5) Parlamentin ja neuvoston direktiivi 2001/16/EY, annettu 19. maaliskuuta 2001, Euroopan laajuisen tavanomaisen rautatiejärjestelmän yhteentoimivuudesta (EYVL L 110, 20.4.2001).